Sähköisten potilasasiakirjajärjestelmien sekä niitä tukevien kansallisten palveluiden toimeenpano

Asettaminen	
	Sosiaali- ja terveysministeriö on tänään asettanut sähköisen potilasasiakirjajärjestelmien sekä niitä tukevien kansallisten palveluiden toimeenpanoa varten työryhmän.	

Toimikausi	
	14.2.2005 - 31.12.2007  	

Tausta	
	Sosiaali- ja terveydenhuollossa tiedon kulun hallinta on annettavien palvelujen tarpeen arvioinnin, palvelujen tavoitettavuuden ja laadun kannalta keskeistä.  Tietoteknologian käyttöönotto mahdollistaa tiedon nykyistä paremman hallinnan ja tätä kautta myös toiminnan ja rakenteiden ohjaamisen ja kehittämisen paitsi paikallisesti ja alueellisesti myös valtakunnallisesti. 

Terveydenhuollon tulevaisuuden turvaamista koskevan valtioneuvoston vuonna 2002 antaman periaatepäätöksen mukaisesti valtakunnallinen sähköinen sairauskertomus otetaan käyttöön vuoden 2007 loppuun mennessä. Valmistelun edistämiseksi sosiaali- ja terveysministeriö asetti tammikuussa 2003 työryhmän.  Työryhmän tehtävänä oli muun muassa valmistella strategia sähköisten potilasasiakirjajärjestelmien valtakunnalliseksi määrittelyksi ja toimeenpanoksi.  Työryhmän tekemä strategia julkaistiin (sosiaali- ja terveysministeriön työryhmämuistioita 2003:38) tammikuussa vuonna 2004.  Strategian toimeenpanoa on täsmennetty työryhmän loppuraportissa (sosiaali- ja terveysministeriön työryhmämuistoita 2004:14).Yhteistoiminnallisten ja tietoturvallisten sähköisten potilasasiakirjajärjestelmien käyttöönotto edellyttää edelleen keskitettyä tukea, ohjausta ja koordinaatiota.  

Suomen Kuntaliitto, Stakes ja HL7-yhdistys vastaavat osaltaan siitä, että tietoteknologiahankkeissa otetaan käyttöön kansallisesti edellytettävät rakenteiset tiedot, koodistopalvelu, tietoturvaa ja tietosuojaa koskevat suositukset, avoimet rajapintamääritykset, tilastotiedonsiirron vaatimukset sekä osallistutaan tietojärjestelmäarkkitehtuurin yhteensovittamiseen. 

Vastaavasti sosiaalialan kehittämishanketta koskevan valtioneuvoston vuonna 2003 antaman periaatepäätöksen mukaisesti tietoteknologiaa hyödynnetään sosiaalialan palvelurakenteen ja toimintojen kehittämisessä.  Sosiaali- ja terveysministeriö on osana sosiaalihuollon kehittämishanketta tilannut Suomen Kuntaliitolta sosiaalihuollon tietoteknologiaa koskevan perusselvityksen. Sosiaali- ja terveysministeriö tulee organisoimaan selvityksen pohjalta muun muassa sosiaalihuollon asiakasasiakirjajärjestelmien kehittämistyön.

Sosiaali- ja terveydenhuollon vuoden 2005 voimavaroja koskevan valtioneuvoston asetuksen (854/2004) 10 §:n mukaan sosiaali- ja terveysministeriö voi myöntää myös vuonna 2005 valtionavustusta tietoteknologian käytön edistämistä sosiaali- ja terveydenhuollossa tukeviin kehittämishankkeisiin.  Hankerahoitus on ohjeistettu sosiaali- ja terveysministeriön oppaassa 2004:16. Valtionavustusta saavilta tietoteknologiahankkeilta edellytetään sitoutumista kansalliseen kehittämistyöhön ja yhteisten määritysten, kansallisten palveluiden ja avoimien rajapintojen käyttöönottoon. 

Lisäksi sosiaali- ja terveysministeriön käyttöön osoitetusta teknologiamäärärahasta rahoitetaan sellaisia valtakunnallisesti merkittäviä kehittämishankkeita, jotka tukevat teknologian käyttöönottoa sosiaali- ja terveydenhuollon palveluissa.	

Tavoitteet	
	Työryhmän tavoitteena on seurata ja tukea valtakunnallisen yhteistoiminnallisuuden toteutumista sähköisiä potilasasiakirjajärjestelmiä kehitettäessä. Osana tätä työryhmä selvittäisi myös tarvittavien kansallisten palveluiden organisoimista ja käyttöönoton valmistelua.  Kansallisten palvelujen järjestämisessä pyritään tehokkaaseen,  toimintavarmaan ja tietoturvalliseen ratkaisuun. 

Valtakunnallisesti yhteensopivien sähköisten potilasasiakirjajärjestelmien kattava käyttöönotto edellyttää sekä alueellisten tietoteknologiahankkeiden että tietojärjestelmäarkkitehtuurin koordinointia. Tarkoituksena on, että työryhmä edistäisi paitsi käytössä olevien myös käyttöön otettavien potilasasiakirjajärjestelmien valtakunnallista yhteistoiminnallisuutta samoin kuin toimintaa tukevan tietojärjestelmäarkkitehtuurin aikaansaamista. 

Sosiaali- ja terveydenhuollon saumattoman palvelun varmistamiseksi työssä tulee ottaa huomioon samanaikaisesti tapahtuva sosiaalihuollon sähköisten asiakasasiakirjajärjestel-mien kehittäminen. 

Terveydenhuollon tietojärjestelmien kehittäminen ja ajantasaisuuden varmistaminen edellyttää eri toimijoiden yhteistyön tiivistämistä sekä kansallisessa että kansainvälisessä standardisoimistyössä.	

Tehtävä	
	Työryhmän tehtävänä on:
1. laatia sosiaali- ja terveysministeriölle 30.6.2005 mennessä ehdotukset kansallisen tietojärjestelmäarkkitehtuurin periaatteiksi ja kansallisen toimijan tai toimijoiden organisoimisesta arkkitehtuurin käytännön toimeenpanoa varten.  Ehdotuksessa tulee ottaa huomioon sekä julkinen että yksityinen sosiaali- ja terveydenhuolto kuten myös kustannustehokkuuden, toimintavarmuuden ja tietoturvallisuuden asettamat vaatimukset. Ehdotuksen tulee sisältää suunnitelma palvelujen rahoittamisesta; 
2. tehdä ehdotus 31.12.2005 mennessä terveydenhuollon tietojärjestelmien  kansallisen standardoinnin kohdealueista. Ehdotukseen tulee liittää suunnitelma siitä, miten yhteistyötä eri viranomaisten ja muiden standardointityöhön osallistuvien tahojen kanssa voitaisiin kehittää,  terveydenhuollon tietojärjestelmästandardien tunnettavuutta lisätä ja turvata kansallinen osallistuminen standardoinnin kansainväliseen kehittämistyöhön.  Lisäksi ehdotuksen tulee sisältää suunnitelma valittujen kansallisten kohdealueiden standardoinnin rahoittamisesta ja työn organisoimisesta; 
3. yhteistyössä sairaanhoitopiirien, kuntien, alueen muiden toimijoiden ja tietojärjestelmätoimittajien kanssa varmistaa sähköisten potilasasiakirjojen osalta  tähänastisten tulosten käyttöönottaminen ja tarvittavilta osin huolehtia tehdyn määrittelytyön jatkumisesta.  Mikäli työryhmä toteaa valtakunnallisen yhteistoiminnallisuuden toteutumista estäviä tekijöitä, joita työryhmätyöskentelyn puitteissa ei pystytä ratkaisemaan, työryhmän puheenjohtajan on raportoitava asiasta välittömästi sosiaali- ja terveysministeriölle; 
4. seurata tietoteknologiahankkeiden vuotuista arviointia  ja sen tuloksia sekä tehdä tarvittaessa ehdotuksensa sairaanhoitopiireille, kunnille, alueen muille toimijoille ja tietojärjestelmätoimittajille toimintojen jatkokehittämisestä arvioinnissa saatujen tietojen perusteella; 5. selvittää terveydenhuollon potilasasiakirjoja koskevien säädösten muutostarpeet  sekä tehdä tarvittaessa ehdotuksensa säädösten ja sosiaali- ja terveysministeriön ohjeiden muuttamiseksi 31.12.2005 mennessä; ja
6. tehdä muut sosiaali- ja terveysministeriön työryhmälle antamat, sähköisen potilastietojärjestelmän kehittämiseen ja käyttöönottoon liittyvät tehtävät. 

Työryhmän tulee olla  riittävästi yhteistyössä sosiaalihuollon vastaavien järjestelmien kehittämisestä ja käyttöönottamisesta vastaaviin tahoihin sosiaali- ja terveydenhuollon saumattoman palvelun varmistamiseksi. 

Työryhmän tulee työssään ottaa huomioon aiemmin ministeriöiden ohjauksessa tehty sähköisiin potilastietojärjestelmiin ja julkishallinnolliseen sähköiseen asiointiin liittyvä valmistelutyö. 

Työryhmän tulee antaa toimintaansa koskeva selvitys kunkin kalenterivuoden osalta seuraavan vuoden helmikuun alkuun mennessä.	

Organisointi	
		Puheenjohtaja 
Pentti Itkonen, erityisasiantuntija, sosiaali- ja terveysministeriö 	
		Varapuheenjohtaja 
Ralf Ekebom, neuvotteleva virkamies, sosiaali- ja terveysministeriö 	
		
Jäsenet:	
		Martti Lähteinen, sosiaalineuvos, sosiaali- ja terveysministeriö	
		Carin Lindqvist-Virtanen, neuvotteleva virkamies, sosiaali-  ja terveysministeriö	
		Päivi Salo, hallitussihteeri, sosiaali- ja terveysministeriö 	
		Annukka Lehtonen, neuvottelev
a virkamies, kauppa- ja teollisuusministeriö 	
		Päivi Hämäläinen, kehittämispäällikkö, Sosiaali- ja terveysalan tutkimus- ja kehit-tämiskeskus 	
		Pekka Ruotsalainen, tutkimusprofessori, Sosiaali- ja terveysalan tutkimus- ja kehittämiskeskus 	
		Kauko Hartikainen, erityisasiantuntija, Suomen Kuntaliitto 	
		Markku Suokas, hallintoylilääkäri, Turun kaupunki 	
		Hannu Leskinen, pääsihteeri, Kainuun Liitto 	
		Kari Antila, tietohallintojohtaja, Mehiläinen Oy 	
		Kaija Saranto, tutkimusjohtaja, Kuopion yliopisto 	
			
		Sihteeri: 	
		Annakaisa Iivari, projektipäällikkö, sosiaali- ja terveysministeriö	
		
	Työryhmällä on oikeus teettää toimeksiantoonsa kuuluvia selvityksiä työryhmän käyttöön osoitetun määrärahan rajoissa.  Työryhmän tulee riittävässä määrin kuulla HL7:n ja muiden keskeisten toimijoiden edustajia. Työryhmä voi tarvittaessa kuulla myös muita asiantuntijoita. 	

Kustannukset ja rahoitus	
	Työryhmän tulee työskennellä virka-aikana ilman eri korvausta. Työryhmän menot maksetaan valtion talousarvion momentilta 33.01.63.19.	

	Peruspalveluministeri	Liisa Hyssälä	

	Hallitussihteeri	Päivi Kaartamo	

LIITTEET	
	-	

JAKELU	
	Päätöksessä mainitut	

TIEDOKSI	
	Sosiaali- ja terveysministeri Mönkäre
Kansliapäällikkö Lehto
Erityisavustaja Tallavaara
Kauppa- ja teollisuusministeriö
Stakes
Suomen Kuntaliitto
Turun kaupunki
Kainuun liitto
Kuopion yliopisto
Mehiläinen Oy
STM/TRO
STM/VAO
STM/TAO
STM/PSO
Kirjaamo
Hare
Viestintä